Mundtlig eksamen i biologi C

# Prøveform

Der afholdes en mundtlig prøve på grundlag af eksamensspørgsmål udarbejdet af eksaminator. Et eksamensspørgsmål indeholder en overskrift og en kort præciserende tekst samt bilagsmateriale i form af figurer, billeder, tabeller, grafer, forsøgsdata og lign. Eksamensspørgsmålet inddrager eksperimentelt arbejde fra undervisningen. Der vil både være bilag kendt fra undervisningen og ukendte bilag. Eksamensspørgsmålene uden bilag er kendte inden prøven.

Eksaminationstiden er ca. 24 minutter. Der gives ca. 24 minutters forberedelsestid. Bilagsmaterialet knyttet til det udtrukne eksamensspørgsmål udleveres ved forberedelsens start. Eksaminationen indledes med eksaminandens fremlæggelse med udgangspunkt i bilagsmaterialet, som varer op til ti minutter. Eksaminationen former sig herefter som en samtale mellem eksaminand og eksaminator, som inddrager øvrige relevante dele af pensum.

**Bedømmelseskriterier**

Bedømmelsen er en vurdering af i hvilken grad eksaminandens præstation opfylder de faglige mål (se evt. [læreplanen](https://www.uvm.dk/-/media/filer/uvm/gym-laereplaner-2017/stx/biologi-c-stx-august-2017.pdf)). Ved den mundtlige prøve lægges der vægt på eksaminandens evne til at:

* anvende relevant faglig viden og fagbegreber til forklaring og uddybning af bilagsmaterialets indhold
* beskrive eksperimentelt arbejde og relatere det til relevant biologisk viden
* analysere eksperimentelle resultater under inddragelse af relevant faglig viden
* give sammenhængende faglige forklaringer og indgå i en faglig dialog
* perspektivere til samfundsmæssige, teknologiske, miljømæssige eller etiske problemstillinger.

Der gives én karakter ud fra en helhedsvurdering af eksaminandens præstation.

# Forberedelse inden eksamensdagen

Pensum findes i undervisningsbeskrivelsen for 2g3g bi/4 i lectio. Sørg for at være godt hjemme i de forskellige forløb. Herunder skal du sørge for, at du kender og forstår alle de udførte eksperimentelle øvelser. Hvis du har været fraværende til en øvelse, så sørg for at skaffe viden og data, så du kan forklare formål, metode, resultater, fejlkilder, analysere og fortolke resultaterne samt konkludere på øvelsen.

Eksamensspørgsmålene kan bruges til at målrette din forberedelse hjemmefra. MEN HUSK, at det er vigtigt at inddrage bilagene i din præsentation til eksamenen. Du kan derfor forberede dispositioner til eksamensspørgsmålene hjemmefra, men du kan først færdiggøre din endelige disposition til det udtrukne spørgsmål, når du sidder i forberedelseslokalet og kender bilagsmaterialet.

I forberedelsestidenLæs og analyser alt bilagsmateriale godt igennem og inddrag det, hvor det er relevant i svarene på spørgsmålene. Du skal regne med, at alle bilag vil blive inddraget i eksaminationen. Færdiggør din endelige disposition til det udtrukne spørgsmål. HUSK selv at inddrage bilagene undervejs. Din fremlæggelse må max vare 10 min.

**Gode råd**

* Talepapiret/dispositionen, som du medbringer i eksamenslokalet, bør kun indeholde korte stikord i punktform og må IKKE være teksttung. Hvis I læser op fra jeres papir, vil I blive bedt om at prøve uden, da eksamenen ikke tester jeres evne til højtlæsning, men jeres forståelse.
* Forbered eventuelt en uddybet disposition til hvert spørgsmål hjemmefra. I forberedelseslokalet kan du så lave et talepapir med korte stikord i punktform, hvor du inddrager bilagsmaterialet.

# Ved eksamensbordet

Fremlæg dit svar på spørgsmålet (max 10 min). Sørg for selv at inddrage bilagsmaterialet undervejs ved at pege og tale ud fra bilagene, og sørg for at nå helt til vejs ende. Herefter vil eksamen fortsætte som en samtale, hvor du vil blive spurgt ind til nærmere detaljer i bilagene samt andre relevante dele af pensum.